Brutal gruppevoldtekt skaper bølger i India
Den kvinnelige studenten som ble utsatt for overgrepet på en buss i New Delhi, ligger nå kritisk skadd på sykehus. Hun ble kastet ut av bussen etter overfallet. Også mannen hun var sammen med, ble alvorlig skadd i angrepet søndag kveld. Fire personer, blant dem bussjåføren, er pågrepet i saken, men politiet leter fortsatt etter to antatte gjerningsmenn. Tre av de pågrepne møtte i retten onsdag og ble varetektsfengslet.Ifølge politietterforskningen og andre rapporter pågikk voldtekten i over 40 minutter bak i bussen, som hadde stanset for å ta om bord de to ofrene etter en kinoforestilling. De seks mistenkte tok ifølge politiet med de to ofrene på en «fornøyelsestur», men lovte å kjøre dem hjem uten å ta noe ekstra for det. - De begynte å antaste jenta. Ledsageren hennes kjempet heroisk for å redde henne, men disse mennene angrep ham med en jernstang, sier politimester Neeraj Kumar. - Offeret ble dratt bak i bussen og brutalt slått og voldtatt, sier han. New Delhis politisjef ba tirsdag om dødsstraff for folk som blir dømt for voldtekt, en forbrytelse som i dag maksimalt kan straffes med ti års fengsel.Onsdag brukte politiet vannkanoner for å få kontroll over en demonstrasjon i New Delhi som ble overført direkte på TV. Rasende studenter forsøkte å rive ned stålgjerdene rundt den offisielle residensen til statsminister i hovedstadsområdet Delhi, Sheila Dikshit. En ung kvinne, som sier hun er student ved Delhi-universitetet, sier det må en holdningsendring til blant myndighetene, som hun mener forsøker å gi ofrene skylden for seksuelle angrep. - Kvinner blir fortalt at hvis de er ute sent om kvelden, kommer de til å bli voldtatt, sa studenten i en tale til demonstrantene. - Som kvinne vil jeg si at vi også er mennesker, og dere må behandle oss som mennesker. Dere kommer til å måtte gi oss like rettigheter. Det er et spørsmål om grunnleggende rettigheter. Vi har et ønske om å kunne gå ut i Delhi ved midnatt hvis vi vil, sa kvinnen.India opplevde mer enn en dobling i antallet voldtektssaker fra 1990 til 2008, ifølge offisiell statistikk. Angrepet søndag kveld er det foreløpig siste i en rekke av usedvanlig brutale overfall i hovedstaden. Sonia Gandhi, som leder det regjerende Kongresspartiet og er Indias mektigste politiker, beskriver angrepet som en skam for hovedstaden. Hun besøkte tirsdag kveld sykehuset hvor ofrene for overfallet behandles. I et brev til Sheila Dikshit skriver Gandhi at «slike voldshandlinger og forbrytelser ikke bare må fordømmes, men også spore til en samlet kamp for å bekjempe dem». For å dempe det økende raseriet i befolkningen kunngjorde Indias innenriksminister at det umiddelbart skal slås hardt ned på busser som har fargede vinduer og tunge gardiner - tiltak som allerede skulle vært iverksatt. Han varsler at busser som ikke etterkommer påleggene, vil bli konfiskert. - Alle busser vil bli bedt om å ha lys på mens de er i tjeneste på kveldstid i Delhi, sier innenriksminister Sushilkumar Shinde.
Den bestialske gruppevoldtekten av en 23 år gammel kvinne har opprørt politikere og ført til masseprotester og krav om dødsstraff i India.